钦定古今图书集成/理学汇编/经籍典/第187卷 > 程氏经说 > 《春秋》
## 钦定古今图书集成/理学汇编/经籍典/第187卷 > 程氏经说 > 《春秋》

为民立君，所以养之也。养民之道在爱其力，民力足
则生养遂，生养遂则教化行而风俗美，故为政以民
力为重也。《春秋》凡用民力必书，其所兴作，不时害义
固为罪也，虽时且义必书，见劳民为重事也。后之人
君知此义，则知慎重于用民力矣。然有用民力之大
而不书者，为教之意深矣。僖公修泮宫，复閟宫，非不
用民力也，然而不书，二者，复古兴废之大事，为国之
先务。如是而用民力，乃所当用也。人君知此义，知为
政之先后轻重矣。